हमारे देश की परिस्थितियां ऐसी हैं कि फेक न्यूज़ के प्रभाव विध्वंसक हो सकते हैं और हमारी सामाजिक-राजनीतिक व्यवस्था को अस्थिर करने में भी सक्षम हो सकते हैं। भारत का जनमानस तर्क के स्थान पर भावना से संचालित होता रहा है। धर्म की हमारे जीवन में महत्वपूर्ण भूमिका रही है और हमारी धार्मिक आस्थाओं का दुरुपयोग भी जमकर हुआ है। यौन और आर्थिक अपराधों में लिप्त बाबाओं के विषय में निरन्तर होने वाले खुलासों के बावजूद इन और इन जैसे धर्म गुरुओं पर अंध श्रद्धा कम होती नहीं दिखती। जब देश के नागरिकों को उनकी धार्मिक पहचान के माध्यम से चिन्हित और वर्गीकृत-संगठित करने का आत्मघाती प्रयास अपने चरम पर है तब आस्था से अंधश्रद्धा की ओर जाने वाले पतनोन्मुख मार्ग पर लोगों का धकेला जाना भी तय है।